system
Răspunde în limba română, în stilul Wikipedia, cat mai corect gramatical.
user
Poți să-mi dai detalii despre Regiunea Timișoara?
assistant
Regiunea Timișoara a fost o diviziune administrativ-teritorială situată în sud-vestul Republicii Populare Române, înființată în anul 1950, când au fost desființate județele (prin Legea nr.5/6 septembrie 1950). Ea a existat până în anul 1960, când s-a înființat regiunea Banat.

Istoric
Reședința regiunii a fost la Timișoara, iar teritoriul cuprindea inițial o suprafață doar cu puțin mai mare decât actualul județ Timiș, împărțită în 3 raioane: Deta, Sânnicolau Mare și Timișoara. În 1952 regiunea Timișoara s-a extins, înglobând regiunea Severin și alte teritorii, iar în 1956 i-a fost adăugată partea de sud a regiunii Arad.

Populație
La recensămânul din 1956 au fost numărate 1.195.871 persoane, din care:
 768.650 români
 173.733 germani (marea majoritate șvabi bănățeni)
 148.427 maghiari
 44.483 sârbi și croați
 12.990 evrei
 9.350 bulgari (bulgari bănățeni)
 4.825 ucraineni (îndeosebi ruteni bănățeni)

Vecinii regiunii Timișoara

Regiunea Timișoara se învecina:
 (1950 - 1952): la est cu regiunea Hunedoara, la sud cu regiunea Severin, la vest cu Republica Socialistă Federativă Iugoslavia și Republica Populară Ungară, iar la nord cu regiunea Arad.
 (1952 - 1960): la est cu regiunile Hunedoara și Craiova, la sud și la vest cu Republica Socialistă Federativă Iugoslavia, iar la nord cu regiunea Arad (din 1956 cu regiunea Oradea).

Raioanele Regiunii Timișoara
Între 1952 și 1956, regiunea Timișoara includea 9 raioane: Almaș (Mehadia), Caransebeș, Deta, Făget, Lugoj, Moldova Nouă, Oravița, Reșița și Timișoara. 

Între 1956 și 1960, regiunea Timișoara cuprindea 15 raioane: Arad, Bozovici, Caransebeș, Ciacova, Făget, Gătaia, Jimbolia, Lipova, Moldova Nouă, Oravița, Orșova, Pecica, Reșița, Sânnicolau Mare și Timișoara.

Vezi și
 România comunistă
 Regiunea Banat

Bibliografie
 Agenda - Conturul județului este neschimbat de 36 de ani 
 Harta României cu prima împărțire pe regiuni (1950 - 1952)

Regiunile Republicii Populare Române
Istoria Banatului